Eelnõu

# NARVA LINNAVOLIKOGU

# O T S U S

# Narvas xx.xx.2022. a

Narva Linnavolikogu 11.06.2020 otsuse nr 23 „Projekti ”Narva Kesklinna Gümnaasiumi spordihoone energiatõhususe edendamine” teostaja määramine ning oma- ja sildfinantseeringu kinnitamine“ muutmine

1. **ASJAOLUD JA MENETLUSE KÄIK**

Narva Linnavolikogu 11.06.2020 otsusega nr 23 kinnitati projekti ”Narva Kesklinna Gümnaasiumi spordihoone energiatõhususe edendamine“(edaspidi projekt)omafinantseering summas 267 207 eurot ning lubati võtta laenu omafinantseeringu ja sihtfinantseeringu katmiseks. Projekti tegevused olid esialgu planeeritud aastatele 2021-2022.

Riigi Tugiteenuste Keskuse 15. oktoobri 2020 otsusega nr 11.6-8/1131 rahuldati Narva Linnavalitsuse Linnamajandusameti toetuse taotlus Kliima.2.01.20-0124 projekti „Narva Kesklinna Gümnaasiumi spordihoone energiatõhususe edendamine“ rahastamiseks summas 262 836 eurot meetme „Energiatõhususe ja taastuvenergia kasutuse edendamine avaliku sektori hoonetes” vahenditest.

Projekti ”Narva Kesklinna Gümnaasiumi spordihoone energiatõhususe edendamine” eesmärgiks on Narva Kesklinna Gümnaasiumi spordihoone aadressil Puškini tn 29 energiatõhususe parandamine, kasvuhoonegaaside heite vähendamine, hoonesse tarnitud energia ja hoone ülalpidamiskulude vähendamine ning taastuvenergia kasutuse edendamine spordihoone rekonstrueerimise kaudu.

2021. aastal tehti spordihoone projekteerimistööd ning projekti ekspertiis (kokku summas 32 040 eurot).

Narva Kesklinna Gümnaasiumi spordihoone ehitustöid oli plaanis teostada paralleelselt Narva Kesklinna Gümnaasiumi põhihoone (ümberkorraldamisel nimetatakse põhikooliks, edaspidi põhikool) ehitustöödega projekti „Narva Kesklinna Gümnaasiumi ümberkorraldamisel tekkiva põhikooli õppehoone ehitamine ja sisustamine“ raames, projekti elluviijaks on Narva Linna Arenduse ja Ökonoomika Amet.

Narva Kesklinna Gümnaasiumi spordihoonel ja põhikooli hoonel on ühised tehnosüsteemid. Ehitusprojektis on ette nähtud, et spordihoone tehnosüsteemid peavad olema ühendatud koolihoone tehnosüsteemidega (küte, vesi ja kanalisatsioon, elekter jne). Spordihoone ehitustöid ei ole võimalik lõpuni viia enne kui valmivad põhikooli tehnosüsteemid ja töid oli otstarbekas alustada pärast põhikooli ehitustööde algust.

Põhikooli ehitustööde hankemenetlus nurjus kaks korda, kolmandas hankemenetluses nr 245184 sõlmis Narva Arenduse ja Ökonoomika Amet 22.06.2022 põhikooli ehitustööde hankelepingu, ehitustööde perioodiga 18 kuud.

Spordihoone ehitustööde hankelepingu sõlmimiseks alustas Narva Linnavalitsuse Linnamajandusamet 11.02.2022 avatud hankemenetlust nr 246487 „Narva Kesklinna Gümnaasiumi spordihoone energiatõhususe edendamine“.

Kuna spordihoone ehitusprojektiga kavandatud ehitustöid ei olnud ajaliselt võimalik teha enne, kui on valmis spordihoone ühendamiseks vajalikud põhikooli tehnosüsteemid, taotles Narva Linnavalitsuse Linnamajandusamet 01.03.2022 projekti “Narva Kesklinna Gümnaasiumi spordihoone energiatõhususe edendamine“ abikõlbulikkuse perioodi pikendamist. Riigi Tugiteenuste Keskuse 16.03.2022 otsusega nr 11.2-8/0282 on abikõlbulikkuse periood pikendatud kuni 31.12.2023.

Spordihoone ehitustööde hankemenetluses nr 246487 laekus pakkumuste esitamise tähtajaks (28.03.2022) kolm pakkumust, kõik pakkumused ületasid hankelepingu eeldatavat maksumust. Vastavaks tunnistatud pakkumustest kõige madalama maksumusega pakkumus oli 784 035 eurot ilma käibemaksuta (940 842 eurot koos käibemaksuga).

Seoses sellega, et puudus võimalus teha vajalikud ehitustööd ja saavutada projekti eesmärk projekti eelarves olemasolevate rahaliste vahenditega, taotles Narva Linnavalitsuse Linnamajandusamet 2022. a lisaeelarvest täiendavaid vahendeid hankelepingu sõlmimiseks ja omanikujärelevalve riigihanke läbiviimiseks. Narva Linnavolikogu 26.05.2022 määrusega nr 13 kinnitati lisaeelarve. Kokku eraldati projekti tegevuskulude katteks 693 006 eurot. Spordihoone ehitustööde hankeleping sõlmiti 05.07.2022.

Spordihoone ehitustööde omanikujärelevalve hankelepingu sõlmimiseks alustas Narva Linnavalitsuse Linnamajandusamet 22.07.2022 avatud hankemenetlust nr 252871 „Narva Kesklinna Gümnaasiumi spordihoone energiatõhususe edendamise ehitustööde omanikujärelevalve“.

Spordihoone omanikujärelevalve hankemenetluses nr 252871 laekus pakkumuste esitamise tähtajaks (08.08.2022) kolm pakkumust, kõik pakkumused ületasid eeldatavat maksumust. Vastavaks tunnistatud pakkumustest kõige madalama maksumusega pakkumus oli 5 948 eurot ilma käibemaksuta (7 137,60 eurot koos käibemaksuga).

Projekti elluviimise käigus tekkis vajadus täiendava spordiinventari ja sisustuse järele, mille hinnanguline maksumus on 40 000 eurot, mis on projekti raames mitteabikõlbulik kulu, kuid on vajalik spordihoone korrapäraseks toimimiseks.

Ülaltoodut kokku võttes moodustab projektiga „Narva Kesklinna Gümnaasiumi spordihoone energiatõhususe edendamine” seotud kulude eelarve vajadus kokku 1 020 020 eurot, millest RTK toetus moodustab 262 836 eurot, linna finantseering (abikõlbulikud ja mitteabikõlbulikud kulud) moodustab kokku 757 184 eurot. Projekti tegevused viiakse ellu aastatel 2021-2023.

Projekti omafinantseerimise vajadus kujuneb aastate kaupa järgmiseks (juhul, kui aasta lõpus jäävad vahendid kasutamata, viiakse need üle järgmisesse aastasse):

|  |  |  |  |
| --- | --- | --- | --- |
|  | 2021 (tegelikud kulud) | 2022 (oodatav täitmine) | 2023 |
| Omafinantseering, eurot | 9 612 | 91 800 | 655 772 |
| Toetus, eurot | 22 428 | 98 645 | 141 763 |

Käesoleva otsusega tuleb viia Narva Linnavolikogu 11.06.2022 otsus nr 23 vastavusse hilisemate projekti ”Narva Kesklinna Gümnaasiumi spordihoone energiatõhususe edendamine” kulude eelarvet muutvate haldusaktidega ning arvestada täiendavate vältimatute projekti kuludega 2023. aastaks.

Narva Linnavalitsuse Linnamajandusamet teeb ettepaneku suurendada projekti ”Narva Kesklinna Gümnaasiumi spordihoone energiatõhususe edendamine” omafinantseeringu summat kuni 757 184 euroni.

Projekti elluviimiseks vajalikud oma- ja sildfinantseeringu rahalised vahendid aastate kaupa täpsustatakse igal aastal Narva linna arengukavas. Vastavalt KOKS § 371 lg-le 2 „Arengukava ja eelarvestrateegia on aluseks kohaliku omavalitsuse üksuse eelarve koostamisel, kohustuste võtmisel, varaga tehingute tegemisel, investeeringute kavandamisel ning investeeringuteks toetuse taotlemisel“.

Seoses ülaltooduga tuleb muuta Narva Linnavolikogu 11.06.2020 otsuse nr 23 punkte 3.1-3.2.

1. **ÕIGUSLIKUD ALUSED**

2.1. Vastavalt KOKS § 22 lg 1 p-le 8 volikogu ainupädevusse kuulub laenude võtmine, võlakirjade emiteerimine, kapitalrendi- ja faktooringukohustuste võtmine, kohustuste võtmine kontsessioonikokkulepete alusel, kohaliku omavalitsuse üksuse finantsjuhtimise seaduse § 34 lõikes 7 nimetatud rendikohustuste võtmine, muude tulevikus raha väljamaksmist nõudvate pikaajaliste kohustuste võtmine ning piirmäära kehtestamine rahavoogude juhtimiseks võetavale laenule.

2.2 Vastavalt KOKS § 371 lõikele 2 arengukava ja eelarvestrateegia on aluseks kohaliku omavalitsuse üksuse eelarve koostamisel, kohustuste võtmisel, varaga tehingute tegemisel, investeeringute kavandamisel ning investeeringuteks toetuse taotlemisel.

1. **OTSUS**

Muuta Narva Linnavolikogu 11.06.2020 otsuse nr 23 „Projekti ”Narva Kesklinna Gümnaasiumi spordihoone energiatõhususe edendamine” teostaja määramine ning oma- ja sildfinantseeringu kinnitamine“ punkte 3.1 – 3.2 järgmiselt:

„ 3.1 Kinnitada projekti ”Narva Kesklinna Gümnaasiumi spordihoone energiatõhususe edendamine” omafinantseeringuks 2021.-2023. aastatel kokku kuni 757 184 eurot.“

„ 3.2 Projekti positiivse rahastamisotsuse korral Narva Linnavalitsusel lubada võtta laenu punkti 3.1 nimetatud omafinantseeringu katteks 2021.-2023. aastatel kokku kuni 757 184 eurot.“

**4. RAKENDUSSÄTTED**

4.1. Otsus jõustub seadusega sätestatud korras.

4.2. Otsust on võimalik vaidlustada Tartu Halduskohtu Jõhvi kohtumajas 30 päeva jooksul

arvates otsuse teatavakstegemisest.

Vladimir Žavoronkov

Linnavolikogu esimees